पाएं अपने शहर की ताज़ा ख़बरें और फ्री ई-पेपरडाउनलोड करें
मोमासर के सामुदायिक स्वास्थ्य केंद्र में बुखार और कोरोना लक्षण वाले मरीजों की कोरोना जांच नहीं करने को लेकर हुए हंगामे के बाद जांच शुरू की गई। 44 मरीजों की ही जांच की गई, जिनमें मोमासर के अलावा आडसर, सत्तासर आदि गांवों के मरीज भी शामिल है। इससे पहले मोमासर के सामुदायिक स्वास्थ्य केंद्र में मंगलवार को कोरोना जांच शिविर का आयोजन किया गया लेकिन पिछली बार की तरह ही अधिकांश मरीजों को तापमान देखकर वापस भेज दिया।
इसकी जानकारी जब पूर्व जिला परिषद सदस्य सुभाष कमलिया को मिली तो वह ग्रामीणों के साथ अस्पताल पहुंचे और चिकित्सक से पर्याप्त जांच करने की मांग की गई। जिस पर कमलिया के साथ ग्रामीणों और चिकित्साकर्मियों की बहस बाजी शुरू हो गई। तीखी बहसबाजी ने हंगामे का रूप ले लिया। हंगामा बढ़ता देख स्थानीय पुलिस प्रशासन को मौके पर बुला लिया गया।
सुभाष कमलिया मौके पर ही धरने पर बैठ गए और चेतावनी दी कि जब तक जांच सही तरीके से नहीं की जाएगी धरना लगा रहेगा। धरने पर पूर्व सरपंच जेठाराम भामू, भाजपा युवा मोर्चा मंडल अध्यक्ष बजरंग प्रजापत, पूर्व महामंत्री जितेन्द्र सैनी, भाजपा मंडल उपाध्यक्ष लूणाराम नाई, श्रवण सारस्वत सहित अनेक ग्रामीण शामिल थे।
घटना की जानकारी भाजपा देहात अध्यक्ष ताराचंद सारस्वत को मिलने पर उन्होंने मुख्य चिकित्सा अधिकारी एवं अन्य अधिकारियों से इस बारे में बात की मुख्य चिकित्सा अधिकारी ने सही जांच करवाने का आश्वासन दिया। उसके बाद जांच तो शुरू की गई लेकिन 44 जांच ही की गई। जांच शुरू करने के बाद धरना उठा लिया गया। हालांकि जब तक जांच शुरू की जाती तब तक कई ग्रामीण जो जांच करवाने आए थे वो वापस चले गए।
लोग बोले-जांच नहीं होगी तो कैसे घटेंगे केस
गौरतलब है मोमासर में कोरोना का संक्रमण काफी बढ़ रहा है, पिछले सप्ताह हुई 20 लोगों की जांच में 10 पॉजिटिव आए थे। उससे पहले हुई जांच में 23 पॉजिटिव आए थे। ऐसे में ग्रामीण बार बार जांच बढ़ाने की मांग कर रहे है, लेकिन प्रशासन जांच कम करके आंकड़े दबाने का प्रयास कर रहा है।
मोमासर में जांच कम करने के बारे में पता चलने के बाद मुख्य चिकित्सा अधिकारी, ब्लॉक चिकित्सा अधिकारी से पर्याप्त जांच करवाने की मांग की गई। मुख्य चिकित्सा अधिकारी ने जांच बढ़ाने का आश्वासन दिया और जांच शुरू करवाई गई। प्रशासन द्वारा जांच कम करने से कोरोना संक्रमण और ज्यादा फैलेगा, बाद स्थिति बेकाबू हो सकती है।- ताराचंद सारस्वत, भाजपा देहात अध्यक्ष, बीकानेर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn